Amosi 9 | Beibele Inthaneteng | Phetolelo ya Lefase le Lefsa
9 Ka bona Jehofa a eme ka godimo ga aletare,+ a re: “Itia dihlogwana tša dikokwane gore metheo ya tšona e šikinyege. Ka moka ga tšona o di kgaole dihlogwana.+ Ba ba šetšego ba bona ke tla ba bolaya ka tšhoša. Ga go na yo a tšhabago wa bona yo a tlago go atlega, le gona ga go na yo a phonyokgago wa bona yo a tlago go phologa.+
2 Le ge ba ka ikepela ka Bodulabahu,* seatla sa ka se tlo ba ntšha moo;+ le ge ba ka rotogela magodimong, ke tla ba fološa moo.+
3 Le ge ba ka ikuta ntlheng ya Karamele, ke tla ba tsomišiša moo ka ba swara.+ Le ge ba ka širela pele ga mahlo a ka ba ikuta fasefase lewatleng,+ ke tla laela noga gore e ba lome gona moo tlase.
4 Le ge ba ka ya bothopša pele ga manaba a bona, gona moo ke tla laela tšhoša gore e ba bolaye;+ mahlo a ka a tla ba tsepelela gore ke ba dire tše mpe, e sego tše botse.+
5 Mmuši Morena Jehofa wa madira ke Yena a kgwathago naga gomme ya tologa;+ badudi bohle ba yona ba tla lla;+ ka moka ga yona e tla kokomoga bjalo ka Nile gomme ya kokobela bjalo ka Nile ya Egipita.+
6 “‘Yena yo a agago manamelo a gagwe magodimong,+ le moago wa gagwe ka godimo ga lefase leo a le theilego;+ yo a bitšago meetse a lewatle+ gore a a tšhollele godimo ga lefase+—leina la gagwe ke Jehofa.’+
7 “Jehofa o re: ‘Lena bana ba Isiraele, na go nna ga le swane le bana ba Bakushe?* Na ga ka rotoša Isiraele ka e ntšha nageng ya Egipita,+ le gona na Bafilisita+ ga ka ba ntšha Kereta gomme Siria ka e ntšha Kiri?’+
8 “‘Tsebang gore mahlo a Mmuši Morena Jehofa a bona mmušo wa go dira dibe+ gomme o tla o fediša godimo ga lefase.+ Lega go le bjalo, ntlo ya Jakobo nka se e fedišetše ruri,’+ o re’alo Jehofa.
9 ‘Tsebang gore ke ntšha taelo gomme ke tla fefera ba ntlo ya Isiraele gare ga ditšhaba ka moka,+ go etša ge motho a fefera ka leselo, e le gore le thoro e tee e se wele fase.
10 Badiradibe ka moka gare ga batho ba ka ba tla hwa ka tšhoša,+ e lego bao ba rego: “Kotsi e ka se re batamele goba ya fihla go rena.”’+
11 “‘Letšatšing leo ke tla tsoša+ mošaša+ wa Dafida wo o welego+ ka ba ka thiba mašoba a wona. Ke tla tsošološa mašope a wona, ka o aga go etša mehleng ya bogologolo,+
12 e le gore ba tšee mašaledi a Edomo+ le ditšhaba ka moka tšeo di bitšwago ka leina la ka,’+ o re’alo Jehofa yo a dirago se.
13 “‘Tsebang gore go tla matšatši ao ka ona molemi a tlago go gahlana le mmuni,+ ao ka ona mogatakedi wa diterebe a tlago go gahlana le mogaši wa peu;+ dithaba di tla rotha beine e bose+ le meboto ka moka ya ela beine,’+ o re’alo Jehofa.
14 ‘Ke tla kgobokanya mathopša a batho ba ka ba Isiraele+ gomme ba tla tsošološa metse yeo e šwalalanego ba dula go yona,+ ba bjala dirapa tša merara ba nwa beine ya tšona, ba ba ba lema dirapa ba ja dienywa tša tšona.’+
15 “‘Ke tla ba bjala nageng ya bona gomme le ka mohla ba ka se tumolwe nageng yeo ke ba neilego yona,’+ o re’alo Jehofa Modimo wa gago.”
^ Goba, Baethiopia.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D30%26Chapter%3D9%26wtlocale%3DSE%26srcid=share⊂ject=Bala Beibele Inthaneteng